बृहत्संहिता/अध्यायः २५
२५ स्वातियोगाध्यायः ।।
 यद्रोहिणीयोगफलं तदेव स्वातावषाढासहिते च चन्द्रे ।	
 आषाढशुक्ले निखिलं विचिन्त्यं यो +अस्मिन्विशेषस्तं अहं प्रवक्ष्ये ।।	२५.०१ ।।
स्वातौ निशांशे प्रथमे +अभिवृष्टे	
सस्यानि सर्वाण्युपयान्ति वृद्धिम् ।	
भागे द्वितीये तिलमुद्गमाषा	
ग्रैष्मं तृतीये +अस्ति न शारदानि ।।	२५.०२ ।।
 वृष्टे +अह्निभागे प्रथमे सुवृष्टिस्तद्वद्द्वितीये तु सकीटसर्पा ।	
 वृष्टिस्तु मध्यापरभागवृष्टे निश्छिद्रवृष्टिर्द्युनिशं प्रवृष्टे ।।	२५.०३ ।।
 समं उत्तरेण तारा चित्रायाः कीर्त्यते ह्यपांवत्सः ।	
 तस्यासन्ने चन्द्रे स्वातेर्योगः शिवो भवति ।।	२५.०४ ।।
सप्तम्यां स्वातियोगे यदि पतति हिमं माघमासान्धकारे	
वायुर्वा चण्डवेगः सजलजलधरो वाअपि गर्जत्यजस्रम् ।	
विद्युन्मालाकुलं वा यदि भवति नभो नष्टचन्द्रार्कतारं	
विज्ञेया प्रावृडेषा मुदितजनपदा सर्वसस्यैरुपेता ।।	२५.०५ ।।
 तथएव फाल्गुने चैत्रे वैशाखस्यासिते +अपि वा ।	
 स्वातियोगं विजानीयादाषाढे च विशेषतः ।।	२५.०६ ।।